তিনি চমকে দিয়েছেন সবাইকে। শ্রীলঙ্কার মাটিতে অভিষেক টেস্ট সিরিজেই শতরান করেছেন। গলি থেকে রাজপথে উঠে এসেছেন হার্দিক পাণ্ড্য। একসময়ে হার্দিক এবং তাঁর ভাই ক্রুনাল পাণ্ড্য ম্যাগি খেয়ে দিন কাটাতেন। আর্থিক অবস্থা ভাল ছিল না পাণ্ড্য ভাইদের। আর্থিক অনটন কাটিয়ে উঠে হার্দিক পাণ্ড্য এখন তারকা ক্রিকেটার।
দ্বীপরাষ্ট্রে এখন রয়েছেন ভারতের এই অলরাউন্ডার। সেখান থেকেই দাদার সঙ্গে কথাবার্তা বলে বাবা হিমাংশু পাণ্ড্যকে গিফট দিলেন পাণ্ড্য। এর আগে খবর প্রকাশিত হয়েছিল ক্রুনাল ও হার্দিক মুম্বইতে ফ্ল্যাট কিনেছেন। তখন আইপিএল চলছিল। এবার দুই ভাই নিজেদের মধ্যে পরিকল্পনা করে বাবার হাতে গিফট তুলে দিলেন।
হার্দিক শ্রীলঙ্কায় থাকলেও ক্রুনাল রয়েছেন বাড়িতে। তিনিই বাবা হিমাংশু পাণ্ড্যকে গাড়ির শো রুমে নিয়ে গিয়েছিলেন। আগেই কথা বলে নিয়েছিলেন হার্দিকের সঙ্গে।
বাবা হিমাংশুর জন্য একটি লাল রংয়ের গাড়ি পছন্দ করা হয়। শো রুমের ম্যানেজার এসে হিমাংশু পাণ্ড্যকে জানান, এই লাল গাড়িটা আপনার জন্য। গাড়িটি পেয়ে হার্দিক পাণ্ড্যর বাবার আপ্লুত প্রতিক্রিয়া দেখা গিয়েছে ভিডিওয়। ভিডিওটি টুইটারে পোস্ট করেছেন হার্দিক পাণ্ড্য। 
 

So glad to see his face lit up like that❤this is the guy who should get all the happiness in life and deserves all the credit, my dad! pic.twitter.com/G55mBHpraw
— hardik pandya (@hardikpandya7) August 16, 2017